БОГОРОДИЧНИК. 
Каноны Божией Матери на каждый день. 


КАНОН МОЛЕБНЫЙ 


глас 8 


Пресвятей Богородице, 
поемый во всякой скорби" 


Песнь 1 


Ирмос: Воду прошед, яко сушу, и египетскаго зла избежав, израильтянин 
вопияше: Избавителю и Богу нашему поим. 


Безчисленными ураняеми есмы несчастиями, зельными печальми, в 
них ослабеваем, но уже Ты сих, Богомати, на Тя уповающия исхити. 

Безмерно волнения ныне лютыя сердца всех нас наполняют, но Ты 
пристанище даждь, Дево, иже Тобою предстательством непобедимым 
богатеющим. 

Слава: Вжиляющи? и сердце, и помышления наша, безполезных и 
недостойных раб Твоих, укрепи, Девице, Твоими предстательствы 
тяжкия удобно отразити. 

И ныне: Спасающи вся земнородныя, и тяжких зол присно 
избавляющи, спаси ныне молебники Твоя от вреда обдержащаго ны, 
Богоневесто. 


Песнь 3 


Ирмос: Небеснаго круга Верхотворче Господи, и Церкве Зиждителю, Ты мене 
утверди в любви Твоей, желаний краю, верных утверждение, едине 
Человеколюбче. 


Буря отчаяния ныне на нас воздохнула есть: Владычице, утешение 
мира, сию утиши, всех нас к радости пристанищу приводящи, 
окормляющи благодатию Твоего заступления. 

Злобы демонов яко много страждем, отсюду и жизнь всю 
печальнейшую проводим, Ты же помози, Божественныя Радости вина, 
печалящая скорейше разсевающи. 

Слава: Матерними моленьми волнение злых, рабы Твоими 
овладевающее, укроти, Всенепорочная, лукавыя ветры усыпляющи и 
противную бурю далече уводящи. 

И ныне: Твоему Сыну указующи, благосклонному Господу, 
свобождение всякаго вреда Твоим молебником подай единым 
мановением, горести изгнати, крепость яко имущи Богородительнице. 


Песнь 4 


Ирмос: Услышах, Господи, смотрения Твоего таинство, разумех дела Твоя и 
прославих Твое Божество. 


Злых ныне свирепеющия волны скорби Ты утиши, тихое радости 
пристанище заченши, Мати Дево. 
Мучений свободи, склонившися горестным мольбам, всякую тягость 


1 Творение преподобнаго Феодора, игумена Студийскаго. 
2 Укрепляя. 


насущную, Непорочная, абие подъемлющи. 

Слава: Горестными обстоянии изнемогаем, конечне бедствующии, но 
сих тяжесть легко, Дево, претвори. 

И ныне: Печаль уврачуй, ны, рабы Твоя, ныне держащую, Яже болезни 
матерския в Рождестве Твоем избежавши, Богоневестная. 


Песнь 5 


Ирмос: Просвети нас повелении Твоими, Господи, и мышцею Твоею высокою 
Твой мир подаждь нам, Человеколюбче. 


Мрак разсей отчаяния конечнейшаго, светом Твоим просвещающи 
души иже Ти усердно прибегающих, Всенепорочная. 

Укрепи крепко сердца чтущих Тя, во еже мучений находящими удары 
неураненым пребыти, покровеным Божией благодатию. 

Слава: Змия изворотливаго, молебником Твоим вред причиняющаго и 
коварствия уготовляющаго, всяким образом погубив, умертви. 

И ныне: Всякаго врага, враждебно належащаго нам, рабом Твоим, 
Всенепорочная, Божественною Твоею мощию растоптав, уничтожи. 


Песнь 6 


Ирмос: Молитву пролию ко Господу, и Тому возвещу печали моя, яко зол 
душа моя исполнися, и живот мой аду приближися, и молюся яко Иона: от тли, 
Боже, возведи мя. 


Налегли суть, крепции налегли Твоим рабом, Богомати Дево: иже 
враждебно нам имущии природою, воюющии и гнетущии безмерно: Ты 
же, надеждо крепкая, превознесенную гордыню сих смири. 

Язвы, яко подобни суть яве, неисцельныя нам сохраняются, сего ради 
и ныне неизлечимо для врачевства болящим потоцы нападают, 
хлещущии болезненно, но сих, Чистая, Ты избави. 

Слава: Жизни наслаждениям работающе, всякое воздержание 
отвергающе, сущим праведнейшим судом Божиим настоящим 
печальным осуждени есмы, но бездну зол наших безмерность благости 
да победит. 

И ныне: Излил есть на ны Господь гнев Свой Божественным 
повелением, яко бо и гнева стяжавших детей ярость гнева Его прияла 
есть, пищу злых творя, но Сего нам Ты умилостиви. 


Песнь 7 


Ирмос: От Иудеи дошедше отроцы, в Вавилоне иногда, верою Троическою 
пламень пещный попраша, поюще: отцев Боже, благословен еси. 


Твоими молении, Богородице, Твоего Сына упроси жалобу прияти у 
молебников падающих, но тепло вопиющих и верою зовущих: отцев 
наших Боже, благословен еси. 

Божественныя ныне милости Тобою улучити ожидающии, 
Всенепорочная, молебныя гласы приводим болезненно, моления 
умножающе и к Твоему образу честному, яко бы живому, обращающеся. 

Слава: Сокровище Тя видяще неистощаемое отнюдь и нерасточаемое, 
прибегаем почерпсти безмерная благодеяния, богатство неотъемлемое, 
да не лишиши ны надежд сих ныне. 

И ныне: Ума малодушие вся ны обременило есть, Всенепорочная, 
приведшее к мукам, слезам и болезнем, но Сама ныне отыми, вопити: 

отцев Боже, благословен еси. 


Песнь 8 


Ирмос: Царя Небеснаго, Егоже поют вои ангельстии, хвалите и превозносите 
во вся веки. 


Уныния сердец кто укрепит, удобно разрешающи, Дево, аще не едино 
воистинну Божественное Твое предстательство? 

Горькия печали Твоих молебников кто ныне укротит, аще не Ты Едина, 
Богородительнице, Врача душ рождшая? 

Слава: Болезнейшия наши души да уврачуеши и искушений мрак да 
изгониши, Непорочная, лучами честнаго Твоего заступления. 

И ныне: Обстояния, трудности да преложиши в радость, Радость 
рождшая, Владычице мира, верных предстательство. 


Песнь 9 


Ирмос: Воистинну Богородицу Тя исповедуем, спасеннии Тобою, Дево Чистая, 
с безплотными лики Тя величающе. 


Плотию рождшая Господа всяческих, свободу от злых даруй нам, иже 
к Нему благоприятными Божественными прошениями. 

Сжалися, Дево, Твоим молебником жалостным, и всего тяжкаго 
свободи, насущныя нападения отрясающи. 

Слава: Радости и веселия исполни Твоя рабы, всецело Ти 
прибегающих, Непорочная, печали сердец вытесняющи. 

И ныне: Бога, благодетеля всех и Спаса, матерними Твоими молении 
упроси избегнути опасностей, Чистая, всем рабом Твоим. 


